De Ruyter se verskyning voor Skoor lewer ‘niks nuuts’André de Ruyter, voormalige hoof van Eskom. (Argieffoto: Eskom) Eskom sê daar was niks nuuts in sy voormalige hoof, André de Ruyter, se antwoorde toe hy Woensdag aanlyn voor die parlement se staande komitee oor openbare rekeninge (Skoor) verskyn het nie. Daphne Mokwena, Eskom se woordvoerder, sê wetstoepassingsagentskappe het reeds al die kwessies hanteer wat vandag by Skoor bespreek is. De Ruyter het voor die komitee verskyn nadat hy vroeër verskeie ernstige bewerings oor grootskaalse korrupsie by Eskom tydens ŉ onderhoud op eNCA gemaak het. Dié bewerings sluit in dat soveel as R1 miljard elke maand by Eskom gesteel word. “Dit is, indien enigiets, ’n konserwatiewe skatting en is gegrond op my beoordeling van die verliese wat Eskom gely het wat onder my aandag gekom het,” het De Ruyter in ’n dokument gesê wat hy aan die parlement gegee het. Hy het vroeër ook aangevoer dat vier misdaadkartelle binne die kragvoorsiener bedrywig is, en het ernstige bewerings teen ANC-hooggeplaastes gemaak. Hy het kort ná die eNCA-onderhoud die trekpas gekry. News24 het egter Woensdag berig dat ŉ intelligensieverslag waarop De Ruyter oënskynlik gesteun het toe hy die plofbare bewerings gemaak het, op geen wesenlike feite berus nie. Dit word bestempel as “wilde en ongetoetste bewerings” wat afkomstig is van ŉ skaduagtige intelligensie-operateur wat by apartheidsera-misdaad betrek word. Intussen sukkel Eskom steeds om die land se ligte aan te hou. Kragonderbrekings wat etlike ure per dag duur, sal na verwagting ’n kritieke stadium bereik wanneer die winter aanbreek en die vraag na krag deur die dak skiet. Die voortdurende instelling van beurtkrag hou ook toenemend negatiewe gevolge vir die Suid-Afrikaanse ekonomie in en kenners waarsku dat dit die land eindelik in ŉ resessie kan dompel.